Document ID: 32012R0447

ДЕЛЕГИРАН РЕГЛАМЕНТ (ЕС) № 447/2012 НА КОМИСИЯТА
от 21 март 2012 година
за допълнение на Регламент (ЕО) № 1060/2009 на Европейския парламент и на Съвета относно агенциите за кредитен рейтинг с регулаторни технически стандарти за оценката на съответствието на методологиите за определяне на кредитни рейтинги
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 година относно агенциите за кредитен рейтинг (1), и по-специално член 21, параграф 4, буква г) от него,
като има предвид, че:
(1)
Член 8, параграф 3 от Регламент (ЕО) № 1060/2009 изисква от агенциите за кредитен рейтинг да използват методологии, които са стриктни, систематични, последователни и които подлежат на утвърждаване въз основа на натрупания опит, включително бек-тестване.
(2)
Настоящият регламент е необходим, за да се осигури прозрачност на оценката, извършвана от Европейския орган за ценни книжа и пазари (ЕОЦКП), създаден с Регламент (ЕС) № 1095/2010 на Европейския парламент и на Съвета от 24 ноември 2010 година за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (2), както и единни правила във връзка с изискванията, посочени в член 8, параграф 3 от Регламент (ЕО) № 1060/2009.
(3)
ЕОЦКП трябва да преценява дали агенциите за кредитен рейтинг се съобразяват с разпоредбите на член 8, параграф 3 от Регламент (ЕО) № 1060/2009 при разглеждането на заявленията за регистрация съгласно член 15 от същия регламент. След регистрацията ЕОЦКП следва да прави оценка в рамките на текущия надзор на последователното спазване от страна на агенциите за кредитен рейтинг на разпоредбите на член 8, параграф 3, когато смята, че такава оценка е необходима.
(4)
Регламент (ЕО) № 1060/2009, и по-специално член 23 от него, не разрешава на ЕОЦКП, на Комисията или на всякакви други публични органи на държава членка да се намесват по отношение на съдържанието на кредитните рейтинги или методологии. Съответно настоящият регламент следва да определи правила, по които методологиите да бъдат оценявани, но не следва да дава възможност на тези органи да се произнасят по точността на даден кредитен рейтинг, определен по тези методологии.
(5)
С член 6, параграф 2 във връзка с раздел А, точка 9 от приложение I към Регламент (ЕО) № 1060/2009 се изисква кредитните агенции да създадат звено за преразглеждане на методологиите, моделите и ключовите допускания, което периодично да преразглежда техните методологии, модели и ключови рейтингови допускания, като например математически или корелационни допускания, както и всякакви техни сериозни промени или изменения, а също и уместността на тези методологии и ключови рейтингови допускания, когато те се използват или се възнамерява да бъдат използвани за оценката на нови финансови инструменти.
(6)
Настоящият регламент е изготвен въз основа на проектите на регулаторните технически стандарти, които ЕОЦКП е представила на Комисията за одобрение, в съответствие с процедурата, посочена в член 10 от Регламент (ЕС) № 1095/2010.
(7)
ЕОЦКП проведе открити обществени консултации по проектите на регулаторните технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена съгласно член 37 от Регламент (ЕС) № 1095/2010. Освен това през май 2011 г. ЕОЦКП отправи покана за изказване на мнения, за да събере информация от пазарните участници,
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент определя правилата, които да бъдат използвани при оценката на съответствието на методологиите за определяне на кредитните рейтинги, с изискванията, посочени в член 8, параграф 3 от Регламент (ЕО) № 1060/2009.
Член 2
Доказване на спазването
Всяка кредитна агенция във всеки един момент трябва да може да докаже пред ЕОЦКП, че спазва изискванията, посочени в член 8, параграф 3 от Регламент (ЕО) № 1060/2009, свързани с използването на методологиите за определяне на кредитните рейтинги.
Член 3
Оценка на съответствието от страна на ЕОЦКП
1. В допълнение към проверките на спазването от страна на агенциите за кредитен рейтинг на разпоредбите на член 8, параграф 3 от Регламент (ЕО) № 1060/2009 във връзка със заявленията за регистрация по член 15 от посочения регламент, ЕОЦКП проверява текущо с честота, която смята за уместна, спазването на член 8, параграф 3 от Регламент (ЕО) № 1060/2009.
2. При проверката на спазването от страна на агенциите за кредитен рейтинг на разпоредбите на член 8, параграф 3 от Регламент (ЕО) № 1060/2009 ЕОЦКП използва цялата налична информация, за да оцени процеса на разработване, одобряване, прилагане и преразглеждане на методологиите на агенциите за кредитен рейтинг.
3. При определянето на подходящото равнище на оценка, ЕОЦКП взема под внимание дали за методологията, използвана от кредитната агенция, може да бъде доказано, че във времето е била последователна и точна при прогнозирането на кредитоспособността, и може да прилага методи за утвърждаване, като подходящи проучвания за случаите на кредитно неизпълнение или адаптиране на рейтингите, разработени, за да се провери конкретната методология.
Член 4
Оценка на стриктността на методологиите на агенциите за кредитен рейтинг
1. Агенциите за кредитен рейтинг използват и прилагат методологии за кредитен рейтинг, които:
а)
включват ясни и надеждни средства за контрол и механизми за тяхното разработване, както и съответните разрешения, които предполагат подходящо ниво на взискателност на проверката;
б)
отчитат всички основни фактори, за които се смята, че са определящи за кредитоспособността на оценявания субект или финансов инструмент, като това се подкрепя от статистически данни, натрупан опит или доказателства;
в)
вземат под внимание модела на отношенията между оценяваните субекти или финансови инструменти с един и същ рисков фактор и рисковите фактори, към които методологиите за кредитен рейтинг са чувствителни;
г)
включват надеждни и подходящи аналитични модели, които са свързани с качеството, ключови допускания за кредитните рейтинги и критерии, когато има такива.
2. Агенциите за кредитен рейтинг представят подробни обяснения по следните точки с оглед на методологиите за кредитен рейтинг, използвани спрямо:
а)
всеки качествен фактор, включително обхвата на качествената оценка на този фактор;
б)
всеки количествен фактор, включително ключови променливи, източници на данни, ключови допускания, техники на моделиране и техники за количествен анализ.
3. Подробните обяснения, посочени в параграф 2, включват:
а)
обяснение на значението на всеки един от качествените или количествени фактори, използвани от дадената методология за кредитен рейтинг, включително, където е уместно, описание и аргументация на съответните тегла на тези фактори и на тяхното влияние при определянето на кредитния рейтинг;
б)
оценка на връзката между ключовите допускания, използвани в съответната методология за кредитен рейтинг, и критичните фактори за риска, произтичащи от макроикономическите или финансови данни; както и
в)
оценка на връзката между ключовите допускания в методологията за кредитен рейтинг и променливостта на кредитните рейтинги, определяни от тази методология, във времето.
4. Агенциите за кредитен рейтинг използват методологии за кредитен рейтинг и свързаните с тях аналитични модели, ключови допускания за кредитния рейтинг и критерии, които коректно включват изводи или резултати от вътрешен преглед или мониторингов преглед, предприет от един или повече от следните участници:
а)
независимите членове на управителния или надзорния съвет на агенциите за кредитен рейтинг;
б)
звено за преразглеждане на методологиите, моделите и ключовите допускания на агенцията за кредитен рейтинг;
в)
всяко друго подходящо лице или комитет, ангажиран с мониторинга и прегледа на методологиите за кредитен рейтинг.
Член 5
Оценка на систематичността на методологиите за определяне на кредитните рейтинги
1. Агенциите за кредитен рейтинг използват методологии за определяне на кредитен рейтинг и свързани с тях аналитични модели, ключови кредитни допускания и критерии, които се прилагат систематично при определянето на всички кредитни рейтинги на даден клас активи или в даден пазарен сегмент, освен ако има обективна причина за отклоняване от тях.
2. Агенциите за кредитен рейтинг използват методология за кредитен рейтинг, която може правилно да отрази заключенията от прегледите на нейната уместност.
Член 6
Оценка на последователността на методологиите на агенциите за кредитен рейтинг
Агенциите за кредитен рейтинг използват методологии за определяне на кредитен рейтинг, които са разработени и се прилагат така, че:
а)
да могат да продължават да бъдат използвани, освен ако има обективна причина методологията за кредитен рейтинг да бъде изменена или изведена от употреба;
б)
да могат правилно да отразят заключенията от текущия мониторинг или преглед, по-специално когато промените в структурните макроикономически или финансови пазарни условия биха могли да повлияят на оценките на агенциите за кредитен рейтинг, направени с тази методология;
в)
да сравняват кредитните рейтинги на различни класове активи.
Член 7
Оценка на възможността методологията за кредитен рейтинг да бъде утвърдена въз основа на натрупания опит, включително чрез бек-тестване
1. Агенциите за кредитен рейтинг използват методологии за определяне на кредитен рейтинг, които са подкрепени от количествени данни, доказващи възможностите на методологиите за открояване.
2. Агенциите за кредитен рейтинг използват методологии, които описват следните характеристики:
а)
доказана в досегашния опит надеждност и точност на прогнозите на кредитните рейтинги, присъдени при използване на съответната методология за подходящи времеви хоризонти и за различни класове активи;
б)
степента, в която използваните в модела за рейтингите допускания се отклоняват от реалните равнища на кредитно неизпълнение и загуба.
3. Утвърждаването на методологията за кредитен рейтинг има за цел да:
а)
провери чувствителността на методологията за определяне на кредитен рейтинг към промени във всяко едно от основните допускания, включително в количествените или качествените фактори;
б)
направи подходяща и уместна оценка на определените в миналото кредитни рейтинги, изготвени посредством съответната методология за кредитен рейтинг;
в)
използва надеждни изходни стойности, включително подходящ размер на извадките с данни;
г)
отчита с необходимото внимание основните географски области на оценяваните субекти или финансови инструменти за всяка една от оценяваните категории кредитен рейтинг, а именно рейтинги на структурирани финансови инструменти, рейтинги на държави, рейтинги на предприятия, рейтинги на финансови институции, рейтинги на застрахователни предприятия, рейтинги на субекти от публичния сектор.
4. Агенциите за кредитен рейтинг разполагат с процедури, които осигуряват откриване на системни аномалии в кредитните рейтинги посредством бек-тестване, а също така осигуряват и подходящо преодоляване на тези аномалии.
5. В процеса на извършване на преглед на методологиите за кредитен рейтинг, агенцията за кредитен рейтинг включва:
а)
редовни прегледи на кредитните рейтинги и реалните резултати на оценяваните субекти и финансови инструменти;
б)
проверки в извадка и извън извадка;
в)
информация за минал опит с утвърждаване или бек-тестване.
Член 8
Освобождаване от задължения
В случаите, в които има ограничени количествени данни в подкрепа на прогнозните възможности на дадена методология за кредитен рейтинг, агенциите за кредитен рейтинг се освобождават от спазването на член 7 от настоящия регламент, ако:
а)
подсигуряват, че методологиите за кредитен рейтинг дават разумни прогнози за кредитоспособността;
б)
във времето последователно прилагат вътрешни процедури за различни пазарни сегменти;
в)
разполагат с процедури, които осигуряват откриване на системни аномалии в кредитните рейтинги посредством бек-тестване, а също така осигуряват и подходящо преодоляване на тези аномалии.
Член 9
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 март 2012 година.

Labels: 4
19
10
7
15